b'\n_START_ARTICLE_\nKositrov dioksid\n_START_SECTION_\nStruktura\n_START_PARAGRAPH_\nKristalni SnO\xe2\x82\x82 ima tetragonalno kristalno strukturo rutila, v kateri imajo kositrovi atomi koordinacijo 6, kisikovi pa 3. Spojina se obi\xc4\x8dajno obravnava kot polprevodnik tipa n s pomanjkanjem kisika. Hidrirane oblike SnO\xe2\x82\x82 so se v preteklosti obravnavale kot kositrove kisline, \xc4\x8deprav so v resnici hidrirani delci SnO\xe2\x82\x82, katerih sestava je odvisna od velikosti delcev.\n_START_SECTION_\nPriprava\n_START_PARAGRAPH_\nNaravni kositrov dioksid vsebuje ne\xc4\x8disto\xc4\x8de, zato se najprej reducira v kovinski kositer, ki se nato se\xc5\xbege v zraku. Letna proizvodnja je pribli\xc5\xbeno 10 tiso\xc4\x8d ton. Industrijska redukcija oksida v kovinski kositer poteka z ogljikom pri temperaturi  1200-1300 \xc2\xb0C.\n_START_SECTION_\nGlazure za keramiko\n_START_PARAGRAPH_\nKositrov dioksid se uporablja kot sredstvo za motnenje in belo barvilo v glazurah za keramiko, \xc5\xa1e posebej za lon\xc4\x8denino, sanitarno keramiko in kerami\xc4\x8dne plo\xc5\xa1\xc4\x8dice. V stekleni masi ostane po \xc5\xbeganju v suspenziji. Ker se njegov visok lomni koli\xc4\x8dnik (2,006)  dovolj razlikuje od lomnega koli\xc4\x8dnika steklene matrice, se svetloba razpr\xc5\xa1i in s tem pove\xc4\x8da motnost glazure. Stopnja raztopitve nara\xc5\xa1\xc4\x8da s temperaturo \xc5\xbeganja, s \xc4\x8dimer se seveda zmanj\xc5\xa1a motnost. \xc4\x8cetudi je topnost kositrovega dioksida  odvisna tudi od drugih komponent v glazuri,  je na splo\xc5\xa1no majhna. Topnost pove\xc4\x8dujejo  Na\xe2\x82\x82O, K\xe2\x82\x82O in B\xe2\x82\x82O\xe2\x82\x83 in zmanj\xc5\xa1ujejo CaO, BaO, ZnO, Al\xe2\x82\x82O\xe2\x82\x83, delno tudi PbO._NEWLINE_SnO\xe2\x82\x82 se je uporabljal kot pigment za steklo, emajle in kerami\xc4\x8dne glazure. \xc4\x8cisti SnO\xe2\x82\x82 daje mle\xc4\x8dno belo barvo. Dodatki drugih kovinskih oksidov izdelek obarvajo: V\xe2\x82\x82O\xe2\x82\x85 rumeno, Cr\xe2\x82\x82O\xe2\x82\x83 ro\xc5\xbenato, Sb\xe2\x82\x82O\xe2\x82\x85 sivo modro, itd..\n_START_SECTION_\nPoliranje\n_START_PARAGRAPH_\nKositrov dioksid se lahko uporablja samostojno ali v zmesi s svin\xc4\x8devim oksidom kot sredstvo za poliranje stekla, nakita, marmorja in srebra. \xc4\x8cist SnO\xe2\x82\x82 so imenovali \xc2\xbbpra\xc5\xa1ek za poliranje\xc2\xab ali \xc2\xbbzlatarski pra\xc5\xa1ek\xc2\xab.\n_START_SECTION_\nPrevleke za steklo\n_START_PARAGRAPH_\nSteklo se prevle\xc4\x8de s kositrovim dioksidom z naparevanjem stano klorida (SnCl\xe2\x82\x84) ali organokositrovih trihalidov, na primer butilkositrovega triklorida (C\xe2\x82\x84H\xe2\x82\x89SnCl\xe2\x82\x83). Na ta na\xc4\x8din se na primer na steklenice nanese manj kot 0,1 \xce\xbcm debel sloj SnO\xe2\x82\x82, ki omogo\xc4\x8di, da se steklenic oprime za\xc5\xa1\xc4\x8ditni premaz polimera, na primer polietilena. _NEWLINE_Debelej\xc5\xa1i nanosi, ki vsebujejo Sb\xe2\x81\xb4\xe2\x81\xba  ali F- ione, so elektri\xc4\x8dno prevodni in se uporabljajo v elektroluminiscentnih napravah.\n_START_SECTION_\nZaznavanje plinov\n_START_PARAGRAPH_\n\xc5\xbdice iz SnO\xe2\x82\x82 se uporabljajo za zaznavanje plinov, na primer v detektorjih ogljikovega monoksida._NEWLINE_Uporablja se tudi v senzorjih za vnetljive pline. V teh primerih je senzor segret na konstantno temperaturi nekaj sto stopinj Celzija. Prisotnost vnetljivega plina zmanj\xc5\xa1a njegovo elektri\xc4\x8dno upornost. Preu\xc4\x8dili so tudi dopiranje z razli\xc4\x8dnimi spojinami, na primer CuO. Dopiranje s kobaltom in manganom daje snov, ki je uporabna na primer za visokonapetostne varistorje.  S kositrovim dioksidom se lahko dopirajo  \xc5\xbeelezovi in manganovi oksidi.'